Actualizare 15:43. Premierul Victor Ponta a ieșit din sediul DNA, după aproape două ore de audieri.

„Am venit, așa cum e normal, ca orice cetățean, mi-am spus punctul de vedere, domnul procuror m-a întrebat, am răspuns la toate întrebările. Așa e normal. A rămas un singur lucru, pe care probabil o să vi-l comunice și procurorul. Am făcut o cerere ca situația mea să fie disjunsă, că n-are legătură cu dosarul mare, ca să se rezolve mai repede într-un fel sau altul. Eu cred că interesul și-al meu, și al Parchetului și al opiniei publice, să nu stea bucățica mea în dosarul mare. Dacă procurorul o va accepta, atunci foarte repede o să avem o soluție. Discuție civilizată. Am spus tot adevărul, tot ce știu. Restul lucrurilor le stabilim”, a declarat Victor Ponta.





„Dacă am adoptat Codul Fiscal, acum pot să mă ocup şi de declaraţii”, a spus premierul, la intrarea în sediul DNA.

Premierul Victor Ponta a fost la DNA, ultima oară, în 19 august.

Atunci, procurorii i-au prezentat expertiza contabilă în acest dosar.

Direcția Națională Anticorupție (DNA) a informat atunci că, potrivit raportului de expertiză, prejudiciul produs ca urmare a infracțiunii de complicitate la evaziune fiscală reținută în sarcina premierului Victor Ponta se ridică la suma de peste 51.300 lei.

"Ca urmare a finalizării raportului de expertiză fiscală și contabilă dispusă în cauză, la data de 19 august 2015, inculpatului Ponta Victor –Viorel i s-a înmânat un exemplar al expertizei și i s-a comunicat faptul că s-a dispus măsura sechestrului asigurător asupra unui apartament aflat în proprietatea inculpatului, în vederea recuperării prejudiciului. Potrivit raportului de expertiză, prejudiciul produs ca urmare a infracțiunii de complicitate la evaziune fiscală reținută în sarcina inculpatului Ponta Victor –Viorel se ridică la suma de 51.321,80 lei", se arăta într-un comunicat al DNA.

Potrivit DNA, acest prejudiciu constă în obligațiile fiscale de la care s-a sustras contribuabilul SCA „Șova și Asociații”, reprezentată de Șova Dan-Coman, cu ajutorul lui Ponta Victor –Viorel, în calitate de reprezentant al Cabinetului Individual de Avocat „Ponta Victor –Viorel”.

Ajutorul a constat în aceea că Victor Ponta a pus la dispoziția contribuabilului SCA „Șova și Asociații”, înscrisuri falsificate (facturi și rapoarte de activitate), menite să justifice viitoarele plăți pentru prestarea unor activități juridice fictive ale cabinetului de avocatură Ponta Victor-Viorel către SCA „Șova și Asociații”.

"În realitate, Ponta Victor-Viorel nu a efectuat nici un fel de activitate profesională pentru SCA „Șova și Asociații”.

Practic, plățile făcute de SCA „Șova și Asociații” către Ponta Victor Viorel, în cuantum de 181.439,98 lei, reprezintă cheltuieli ce nu au la bază operațiuni reale, fapt ce a condus la diminuarea nelegală a bazei de impozitare a contribuabilului SCA „Șova și Asociații” și, în consecință, la plata către stat a unui impozit diminuat cu de 51.321,80 lei, diferență ce reprezintă prejudiciul menționat. Precizăm că, în respectiva cauză, Ponta Victor Viorel este cercetat pentru infracțiunile de fals în înscrisuri sub semnătură privată, complicitate la evaziune fiscală, în formă continuată și spălarea banilor, iar Șova Dan-Coman este cercetat pentru infracțiunile de fals în înscrisuri sub semnătură privată, evaziune fiscală în formă continuată și spălare de bani", se mai arăta în comunicatul DNA.